L-Estratt segwenti hu meħud kelma b'kelma mill-Kapitlu 15 tal-Manifest Elettorali ta' Alternattiva Demokratika Il-kunċett ta' familja jvarja f'kuntesti socjali differenti. Il-bidliet soċjali li qed iseħħu madwarna raw lill-familja Maltija tevolvi u tinbidel u għalhekk inkunu aktar preċiżi jekk nużaw l-idea ta' 'familji' biex inkunu qed nirriflettu ir-realtajiet ta' llum. Il-politika soċjali ta' Alternattiva Demokratika tagħraf diversi tipi ta' familja li jeżistu fis-soċjetà Maltija u tħares id-drittijiet u l-obbliġi tal-individwi li jikkomponu dawn il-forom diversi ta' familja. Fl-istess ħin tisħaq fuq l-importanza li tiġi indirizzata din id-diversità minflok jibqa' jiġi pproġettat tip wieħed ta' familja. Alternattiva Demokratika temmen li għandna nersqu lejn mudell ta' familji ibbażat fuq l-idea ta' 'universal caregiver', fejn kulħadd, irrispettivament minn sess u stat, għandu jkun involut fl-isfera pubblika (eż. l-impjieg u x-xogħol) u dik privata (ez. ħarsien). Politika demokratika tal-familja għandu wkoll ikollha lit-tfal fil-qafas ċentrali tagħha, fejn irrispettivament mit-tip ta' familja, il-ġenituri jkollhom drittijiet u dmirijiet f'dak li għandu x'jaqsam mat-tfal. Alternattiva Demokratika tagħraf l-importanza tal-familja fis-soċjetà Maltija. Ħafna mill-ġid, materjali u mhux, li jinħoloq fis-soċjetà Maltija, hu frott il-ħidma tal-familji Maltin u Għawdxin. Alternattiva Demokratika hija kburija li kienet il-mutur li wassal għall-introduzzjoni tad-divorzju f'Malta. Bl-istess mod, AD tipproponi l-introduzzjoni ta' politika soċjali progressiva fil-qasam tal-familja.